32007D0071
L 032/177
JURNALUL OFÍCIAL AL UNIUNII EUROPENE
DECIZIA COMISIEI
din 20 decembrie 2006
de instituire a unui grup științific de experți pentru denumirile de origine, indicațiile geografice și specialitățile tradiționale garantate
(2007/71/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
întrucât:
(1)
Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1) stabilește condițiile pe care o denumire trebuie să le îndeplinească pentru a fi înregistrată la nivel comunitar ca indicație geografică protejată (IGP) sau denumire de origine protejată (DOP).
(2)
Regulamentul (CE) nr. 509/2006 al Consiliului din 20 martie 2006 privind specialitățile tradiționale garantate din produse agricole și alimentare (2) stabilește condițiile care trebuie să fie îndeplinite de către o denumire pentru a fi înregistrată și protejată la nivel comunitar ca specialitate tradițională garantată (STG).
(3)
În scopul rezolvării anumitor probleme științifice și tehnice complexe care pot să apară cu ocazia examinării condițiilor care permit înregistrarea unei anume denumiri de origine protejate, indicații geografice protejate sau specialități tradiționale garantate, Comisia poate avea nevoie să recurgă la expertiza specialiștilor reuniți în cadrul unui grup consultativ.
(4)
Grupul trebuie să fie compus din profesioniști de înaltă calificare într-un evantai larg de discipline științifice și tehnice, legate de domeniul agricol și agroalimentar, de științele umaniste sau de dreptul proprietății intelectuale.
(5)
Ar trebui, prin urmare, instituit grupul științific de experți pentru denumirile de origine, indicațiile geografice și specialitățile tradiționale garantate, precizat mandatul său și definite structurile sale.
(6)
Comitetul științific pentru denumirile de origine, indicațiile geografice și atestatele de specificitate instituit prin Decizia 93/53/CEE a Comisiei (3) trebuie dizolvat,
DECIDE:
Articolul 1
Se instituie un grup științific de experți pentru denumirile de origine, indicațiile geografice și specialitățile tradiționale garantate, denumit în continuare „grupul”.
Articolul 2
Mandat
Comisia poate consulta grupul pentru orice chestiune referitoare la protecția indicațiilor geografice și a denumirilor de origine, precum și la specialitățile tradiționale garantate ale produselor agricole și alimentare, în special:
-
respectarea criteriilor menționate la articolul 2 din Regulamentul (CE) nr. 510/2006 de către o anumită denumire care face obiectul unei cereri de înregistrare, în special legătura cu mediul sau originea geografică și/sau reputația;
-
respectarea criteriilor menționate la articolele 2, 4 și 5 din Regulamentul (CE) nr. 509/2006 de către o anumită denumire care face obiectul unei cereri de înregistrare, în special caracterul său tradițional și/sau specific;
-
caracterul generic al unei denumiri;
-
aprecierea criteriilor referitoare la loialitatea tranzacțiilor comerciale și riscul confuziei consumatorului în cazul conflictului între denumirea de origine sau indicația geografică și denumirile de origine sau indicațiile geografice deja înregistrate, mărcile, denumirile soiurilor de plante și raselor de animale, omonimele sau denumirile produselor existente comercializate în mod legal;
-
orice altă chestiune care prezintă un interes particular în ceea ce privește domeniul de competență al grupului.
Președintele grupului poate indica Comisiei oportunitatea consultării grupului asupra unei chestiuni determinate.
Comisia poate solicita grupului, după caz, să adopte avizul său asupra unei chestiuni specifice într-un termen determinat.
Articolul 3
Compoziție - numire
(1) Membrii grupului sunt numiți de către Comisie dintre specialiști care au răspuns unui apel pentru candidaturi în acest scop, cu un înalt nivel de calificare în diferitele aspecte tehnice și științifice legate de domeniile prevăzute la articolul 2, care acoperă în mod colectiv cel mai mare evantai posibil de discipline științifice și tehnice și, respectând acest criteriu, pe baza unei repartizări geografice care reflectă diversitatea chestiunilor și abordărilor științifice în Comunitate.
(2) Grupul cuprinde unsprezece membri.
Candidații considerați apți să facă parte din grup, dar care nu sunt numiți, sunt invitați să figureze pe o listă de rezervă. Lista de rezervă poate fi utilizată de către Comisie pentru a numi candidații care înlocuiesc membrii.
(3) Se aplică următoarele dispoziții:
-
membrii sunt numiți cu titlu personal și chemați să consilieze Comisia independent de orice influență exterioară. Ei nu își deleagă competențele unui alt membru sau unui terț;
-
membrii sunt numiți pentru o perioadă de trei ani care poate fi reînnoită. Cu toate acestea, începând de la numirea prevăzută la alineatul (1), membrii nu pot să rămână în funcție mai mult de trei mandate consecutive. Ei rămân în funcție până la înlocuirea lor sau până la reînnoirea mandatului lor;
-
membrii care nu mai sunt în măsură să contribuie în mod eficient la lucrările grupului, care își prezintă demisia sau care nu respectă condițiile enunțate la prima sau la a doua liniuță a prezentului alineat sau la articolul 287 din Tratatul de instituire a Comunității Europene pot fi înlocuiți pentru durata rămasă din mandatul lor;
-
membrii dau în fiecare an, în scris, o declarație de angajament de a acționa în serviciul interesului public, precum și o declarație care să indice absența sau existența unui interes care să aducă prejudicii independenței lor;
-
numele membrilor sunt publicate pe site-ul internet al DG Agricultură și dezvoltare rurală și în Jurnalul Oficial al Uniunii Europene, seria C. Colectarea, gestionarea și publicarea numelor membrilor sunt efectuate în conformitate cu dispozițiile Regulamentului (CE) nr. 45/2001 al Parlamentului European și al Consiliului privind protecția și prelucrarea datelor cu caracter personal (4).
Articolul 4
Funcționare
(1) Grupul alege dintre membrii săi un președinte și doi vicepreședinți. Alegerea are loc cu majoritatea simplă a membrilor.
(2) În acord cu Comisia, pot fi stabilite subgrupuri pentru examinarea unor chestiuni specifice pe baza unui mandat definit de către grup; acestea sunt dizolvate de îndată ce mandatul menționat anterior a fost îndeplinit.
(3) Reprezentantul Comisiei poate invita experți sau observatori care au o competență specială asupra unui subiect înscris pe ordinea de zi pentru a participa la lucrările grupului sau ale subgrupurilor atunci când aceasta se dovedește util și/sau necesar.
(4) Informațiile obținute în cadrul participării la lucrările grupului sau ale subgrupurilor nu pot fi divulgate atunci când Comisia precizează că acestea se referă la chestiuni confidențiale.
Membrii nu pot utiliza în scopuri profesionale informațiile pe care le-au aflat în calitate de membri ai grupului.
(5) Grupul și subgrupurile se reunesc în mod normal într-unul dintre localurile în care Comisia și serviciile sale sunt stabilite, în conformitate cu modalitățile și calendarul fixate de aceasta. Secretariatul este asigurat de către serviciile Comisiei. Alți funcționari interesați ai Comisiei pot lua parte la aceste reuniuni.
(6) Grupul își adoptă regulamentul de procedură pe baza regulamentului de procedură tip adoptat de către Comisie.
(7) Serviciile Comisiei pot publica pe internet, în limba de origine a documentului în cauză, solicitările de aviz, ordinile de zi, procesele-verbale și avizele adoptate de către grup. Acestea pot de asemenea publica în aceleași condiții orice document de lucru al grupului.
Articolul 5
Cheltuieli cu ședințele
Cheltuielile de călătorie și de ședere suportate de către membri, experți și observatori în cadrul activităților grupului sunt rambursate de către Comisie în conformitate cu dispozițiile în vigoare ale Comisiei. Funcțiile exercitate nu fac obiectul unei remunerări.
Cheltuielile cu ședința sunt rambursate în limitele creditelor disponibile alocate serviciilor în cauză în cadrul procedurii anuale de alocare a resurselor.
Articolul 6
Abrogare
Decizia 93/53/CEE se abrogă.
Cu toate acestea, comitetul instituit prin această decizie rămâne operațional până când Comisia și-a informat membrii despre preluarea acestor funcții de către grupul instituit prin prezenta decizie.
Articolul 7
Intrare în vigoare
Prezenta decizie produce efecte de la data publicării în Jurnalul Oficial al Uniunii Europene.
Adoptată la Bruxelles, 20 decembrie 2006.